**Victoriakorset for Australia** (engelsk: *Victoria Cross for Australia*) er en australsk militær utmerkelse innstiftet 15. januar 1991 av dronning Elizabeth II av Australia. Utmerkelsen er basert på det britiske Victoriakorset, innstiftet i 1856. Det australske Victoriakorset tildeles for det mest iøynefallende heltemot, dristig og fremragende edel dåd, eller selvoppofrelse og ekstrem hengivenhet til tjeneste. Innsatsen må ha funnet sted i møte med fienden. Utmerkelsen rangerer som den fremste av alle australske utmerkelser. Utmerkelsen kan tildeles posthumt. Fem personer er tildelt Victoriakorset for Australia.

Bakgrunn og forholdet til andre utmerkelser
-------------------------------------------

Etter at Victoriakorset ble innført i 1856 ble også australiere belønnet med denne utmerkelsen, for innsats i det britiske imperiums tjeneste. Den første tildeling til en australskfødt fant sted i 1874 for innsats i krig i Vest-Afrika. Flere tildelinger kom for innsats i boerkrigen, felttoget i Nord-Russland under den russiske borgerkrigen, første og andre verdenskrig. Den siste tildeling av imperieversjonen av Victoriakorset fant sted i 1969 for innsats i Vietnamkrigen, en krig Australia deltok i, men ikke Storbritannia. I alt 96 australiere ble tildelt imperieversjonen av Victoriakorset.

Det britiske ordens- og utmerkelsesvesenet ble lenge benyttet i Australia, også etter at landet ble en selvstendig stat. I 1975 ble Australiaordenen innført og britiske utmerkelser har blitt faset ut ved innføring av australske sivile og militære utmerkelser. I 1975 ble også Cross of Valour, Star of Courage og Bravery Medal innført. I 1991 ble Victoriakorset for Australia innført som den fremste militære utmerkelse for heltemot.

Utforming
---------

Victoriakorset for Australia er i bronse og består av et kors med utbøyde armer. Korset har en diameter på 35 mm. Motivet i den australske versjonen av Victoriakorset er det samme som i det britiske. Midt i korset finnes på advers en kongekrone med en løve over. Et bånd med innskriften «FOR VALOUR» er hengt på korset.

Korset er opphengt i det rødlilla båndet i en spenne dekorert med laurbærblad, som i underkant har bokstaven «V». Gjentatte tildelinger av utmerkelsen til samme person markeres på båndet med en spenne, også denne besatt med laurbærblad.

Tildeling
---------

Victoriakorset for Australia er tildelt fem personer. Dette er medaljespennen til den ene av dem, Mark Donaldson. Victoriakorset lengst til venstre. Donaldson har også mottatt Den australske medaljen for aktiv tjeneste, Afghanistan-medaljen, Den australske forsvarsmedaljen og NATO-medaljen
Tildeling av Victoriakorset for Australia skjer ved beslutning av Australias generalguvernør på vegne av monarken. Innstilling skjer gjennom forsvarsministeren.

Den første tildeling av Victoriakorset for Australia fant sted i 2009 for innsats under krigen i Afghanistan. Mottager var Mark Donaldson. Den neste tildelingen, til Ben Roberts-Smith kunngjort 23. januar 2011, skjedde også for innsats i Afghanistan. Også den tredje tildelingen, til korporal Daniel Keighran i 2012, skjedde for innsats i Afghanistan. I februar 2014 ble Cameron Baird posthumt tildelt Victoriakorset for Australia. Han falt i Afghanistan i juni 2013.

I august 2020 ble Teddy Sheean tildelt utmerkelsen posthumt for innsats for den australske marinen i Timorsjøen under andre verdenskrig. Sheean ble drept i desember 1942 da han opererte en luftvernkanon mot japanske fly som angrep HMAS «Armidale» og anses å ha bidratt til at 49 av mannskapet om bord overlevde.

Referanser
----------

1. ↑  «Trooper Mark Gregor Strang Donaldson, VC» Arkivert 14. februar 2014 hos Wayback Machine. Department of Defence, Australia, 16. januar 2009. Besøkt 2. november 2012.
2. ↑  «Corporal Benjamin Roberts-Smith, VC, MG» Arkivert 26. januar 2011 hos Wayback Machine. Department of Defence, Australia, 23. januar 2011. Besøkt 2. januar 2012.
3. ↑  «Corporal Daniel Alan Keighran VC invested with Australia’s 99th Victoria Cross» Arkivert 27. februar 2014 hos Wayback Machine. Australias generalguvernør, 1. november 2012. Besøkt 2. november 2012.
4. ↑  «Victoria Cross winner Corporal Daniel Keighran kept his heroics secret from his wife», *news.com.au*, 2. november 2012. Besøkt 2. november 2012.
5. ↑  «Victoria Cross for Australia - Corporal Cameron Stewart BAIRD VC MG (deceased)» Arkivert 27. februar 2014 hos Wayback Machine. Australias generalguvernør.
6. ↑  «'Hero' commando Cameron Baird awarded posthumous Victoria Cross for daring assault on Afghan compound», *ABC News*, 13. februar 2014.
7. ↑  Harris, Rob (12. august 2020). «Queen approves Victoria Cross for Edward 'Teddy' Sheean». *The Sydney Morning Herald* **(engelsk)**. Besøkt 19. september 2020.
8. ↑  «Ordinary Seaman Edward ‘Teddy’ Sheean VC». *www.navy.gov.au* **(engelsk)**. Royal Australian Navy. Besøkt 19. september 2020.

Litteratur
----------

* Michael Maton: *The National Honours and Awards of Australia*, Kenthurst: Kangaroo Press, 1995, s. 130–132.

Eksterne lenker
---------------

* *Victoria Cross for Australia*, faktaark fra nettstedet *It's an honour* publisert av Australias generalguvernørembete